b'\n_START_ARTICLE_\nBo\xc4\x8d (gora)\n_START_SECTION_\nGeografija\n_START_PARAGRAPH_\nBo\xc4\x8dko pogorje je geolo\xc5\xa1ko in geografsko najvzhodnej\xc5\xa1i del Karavank, ki se nadaljujejo preko Dona\xc4\x8dke gore in z Maclja do Panonske ni\xc5\xbeine. Bo\xc4\x8d s svojimi 979 m nadmorske vi\xc5\xa1ine obvladuje pokrajino med Sotlo in Dravinjo in je viden dale\xc4\x8d naokoli._NEWLINE_Po grebenu Bo\xc4\x8da te\xc4\x8de razvodnica pore\xc4\x8dja Save in Drave. Reliefne oblike so vrhovi, grebeni, pobo\xc4\x8dja in male ravnice. Tukaj ni omembe vrednih povr\xc5\xa1inskih vodotokov, saj je svet prete\xc5\xbeno kra\xc5\xa1ki in vode hitro poniknejo v kra\xc5\xa1ko podzemlje. Na povr\xc5\xa1je pridejo ob vzno\xc5\xbeju kot kra\xc5\xa1ki izviri. Je pa v pogorju mnogo kra\xc5\xa1kih pojavov: kra\xc5\xa1ki izviri, jame, vrta\xc4\x8de, po\xc5\xbeiralniki in pe\xc4\x8dine so pogosti. Obmo\xc4\x8dje Bo\xc4\x8da z okolico je zato uvr\xc5\xa1\xc4\x8deno med obmo\xc4\x8dja osamelega krasa.\n_START_SECTION_\nGeolo\xc5\xa1ka sestava\n_START_PARAGRAPH_\nNa \xc5\xa1ir\xc5\xa1em obmo\xc4\x8dju Bo\xc4\x8da sre\xc4\x8damo poleg apnenca in dolomita, ki sta zna\xc4\x8dilna za kras, tudi paleozojske slabo prepustne in terciarne kamnine. V njih so pogosti skladi kakovostnega premoga, ki so ga v preteklosti izkori\xc5\xa1\xc4\x8dali. Iz ju\xc5\xbene geolo\xc5\xa1ke prelomnice, na prisojnimi strani gore, vre na dan zdravilna naravna mineralna voda. V bli\xc5\xbeini se je zato razvilo zdravili\xc5\xa1\xc4\x8de Roga\xc5\xa1ka Slatina.\n_START_SECTION_\nDostopi\n_START_PARAGRAPH_\nMakadamska cesta do oddajnika pelje iz Zgornjih Polj\xc4\x8dan oziroma Studenic, druga, asfaltna cesta iz Zgornjih Polj\xc4\x8dan pa vodi do planinskega doma. Na Bo\xc4\x8d pa vodi tudi ve\xc4\x8d markiranih poti, ki se pri planinskem domu zdru\xc5\xbeijo v eno pot na vrh. _NEWLINE_Iz Polj\xc4\x8dan se je mogo\xc4\x8de povzpeti po: gozdni u\xc4\x8dni poti (tudi Deti\xc4\x8dkova pot) ali po poti \xc4\x8dez Babo, apnen\xc4\x8dast razgledni pomol, od koder je lep razgled na Polj\xc4\x8dane, dolino Dravinje in jugovzhodno Pohorje)._NEWLINE_Iz Kostrivnice, pot se za\xc4\x8dne pri kapeli v Zg. Kostrivnici, prav tako pelje markirana pot, do vrha Bo\xc4\x8da dolga 2 uri hoda._NEWLINE_Zelo zanimiva je pot Zg. Gabrnik - Galke - Bo\xc4\x8d. Tudi zanjo potrebujemo 2 uri. Galke so po izgledu in vegetaciji podobne ni\xc5\xbeje le\xc5\xbee\xc4\x8demu alpskemu svetu. In varianta iz Pe\xc4\x8dice - Zg. Gabrnik - Galke - Bo\xc4\x8d.\n_START_SECTION_\nRasti\xc5\xa1\xc4\x8de velikono\xc4\x8dnice\n_START_PARAGRAPH_\nNa Bo\xc4\x8du je rasti\xc5\xa1\xc4\x8de redke in za\xc5\xa1\xc4\x8ditene velikono\xc4\x8dnice (Pulsatilla grandis).'